ANC-hoofsweep se vrou vrygespreek op 5 aanklagte | Maroela Media
Sy staan nog tereg op 16 aanklagte van bedrog en 10 aanklagte van geldwassery.
Staatsaanklaer Ronelle Brink het Maandag die staat se saak afgesluit ná 'n uitgerekte hofsaak teen Sizani, wat daarvan beskuldig word dat sy die Oos-Kaapse departement van onderwys met meer as R1,2 miljoen bedrieg het toe sy verskeie vervalste aansoeke vir Graad R-onderwysersposte geprosesseer het.
Sizani, die vrou van ANC-LP Stone Sizani, was tussen 2009 en 2010 die distrikskoördineerder vir vroeë kinderontwikkeling toe sy die "spook onderwysers" aangestel en hul salarisse ontvang het. Die eenheid stel Graad R-onderwysers by skole in die Oos-Kaap aan.
Sy het in 2014 skuld ontken op 31 aanklagte van bedrog en geldwassery teen haar.
Haar advokaat, Johan Wessels, het 'n aansoek kragtens artikel 174 van die Strafproseswet aan die hof voorgehou, met die doel dat Sizani vrygespreek moet word op vyf van die vyftien aanklagte van geldwassery. Volgens dié artikel moet die hof, nadat die staat sy saak afgesluit het, en daar nie voldoende bewyse gelewer is dat die beskuldigde die misdaad gepleeg het nie, die persoon onskuldig verklaar.
Dit het Maandag aan die lig gekom dat vyf van die getuies nie opgespoor kan word nie en dat die persone verdwyn het.
Die aanklagte waarop Sizani vrygespreek is, hou verband met die getuies wat nie opgespoor kan word nie.
Wessels het Dinsdag aangedui dat die verdediging ook 'n soortgelyke aansoek sal indien op die oorblywende aanklagte teen sy kliënt.
Die saak is tot 26 Julie uitgestel vir die staat en verdediging om hul hoofde van orgumente saam te stel.
Lees alle vorige berigte oor Portia Sizani op Maroela Media.
Waar verdwyn mense? Vermoor of het hulle nie bestaan nie
Gun die "spoke" meer geld want hulle is onaantasbaar
waarom is ek nie verbaas nie
Hoekom gaan "die staat" voort met 'n saak indien hulle GEEN getuies het nie? Wie betaal hiervoor? En wie se tyd word hier gemors? As jy nie 'n waterdigte saak het nie, moenie hof te gaan nie……nie net gaan jy bloedneus kry nie, jy mag ook nooit weer jou beskuldigde aankla van dieselfde oortredings nie….. want sy's "vry gespreek"!??